b'\n_START_ARTICLE_\nGregor Koritnik\n_START_SECTION_\n\xc5\xbdivljenjepis\n_START_PARAGRAPH_\nKoritnik je \xc5\xa1tudiral pravo v Zagrebu in Gradcu, kjer je leta 1914 tudi diplomiral. Nato je od leta 1926 do 1929 absolviral 8 semestrov filozofije, slavistike in anglistike na Filozofski fakulteti v Ljubljani. Pre\xc5\xbeivljal se je s prevajanjem, po letu 1945 pa s pou\xc4\x8devanjem na srednjih \xc5\xa1olah v Murski Soboti.\n_START_SECTION_\nLiterarno delo\n_START_PARAGRAPH_\nKoritnik je \xc5\xbee kot srednje\xc5\xa1olec objavljal oblikovno tradicionalne novoromanti\xc4\x8dne pesmi v Ljubljanskem zvonu, Domu in svetu, Slovanu in drugih revijah. Leta 1927 je izdal prvi zbirki Prebujenje in Mozaik v katerih prevladuje miselna, eroti\xc4\x8dna in domovinsko pripovedna poezija. Pesmi je objavljal tudi v \xc4\x8dasniku Slovenec._NEWLINE_Koritnik je napisal tudi sodobne pravljice zbrane v zbirki Pti\xc4\x8d Nikdarni\xc4\x8d in druge pravljice (1932), novelo Na razpotju (1939) ter zbirko \xc4\x8drtic in pesmi Izpod moje polhovke (1940)._NEWLINE_Bil je tudi plodovit prevajalec. Prevajal je zlasti iz angle\xc5\xa1\xc4\x8dine. Izdal je antologijo angle\xc5\xa1ke in ameri\xc5\xa1ke poezije Listi\xc4\x8d iz angle\xc5\xa1ke lirike (1929), zbirko \xc5\xa1kotskih balad Stare angle\xc5\xa1ke pesmi (1932) in prevajal dela angle\xc5\xa1kega pisatelja poljskega rodu J. Conrada ter R. Kiplinga in ameri\xc5\xa1kega pisatelja H. Melwilla.'